Álafosshlaupið

Álafosshlaupið er sögufrægt hlaup sem fyrst var hlaupið árið 1921 að frumkvæði Sigurjóns Péturssonar á Álafossi og hefur verið haldið með hléum síðan. Framan af var hlaupið á milli Álafoss og Melavallarins í Reykjavík. Síðar færðist hlaupið í nágrenni Álafoss og um Mosfellsbæ. 

Kveikjan að hlaupinu var sigling Einars Péturssonar, bróður Sigurjóns, um Reykjavíkurhöfn á kappróðrarbáti sínum með hvítbláa fánann í skut þann 12. júní 1913. Fáninn var tekinn í vörslu danskra varðskipsmanna. Hermt er að atburðurinn hafi hleypt auknum krafti í sjálfstæðisbaráttu Íslendinga á þeim tíma. UMFÍ tók fánann síðar upp og gerði að sínum. Upphaflega fánann er að finna á Þjóðminjasafni Íslands.

Álafosshlaupið er haldið árlega þann 12. júní af Frjálsíþróttadeild Aftureldingar og er eitt af elstu skipulögðu hlaupum Íslands.

Tilvísanir

Flokkur:Íþróttir á Íslandi